REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj: 06-2/455-13

25. novembar 2013. godine

B e o g r a d

ZAPISNIK

28. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 22. NOVEMBRA 2013. GODINE

Sednica je počela u 12,20 časova.

Sednicom je predsedavao Dejan Radenković, predsednik Odbora.

Sednici su prisustvovali članovi Odbora: Zoran Bojanić, Milan Kovačević, Milan Lapčević, Vladimir Marinković, Milovan Marković i Mujo Muković.

Sednici su prisustvovali zamenici odsutnih članova Odbora: Slavoljub Vlajković (zamenik Stefane Miladinović), Vučeta Tošković (zamenik Željka Sušeca), Milorad Stošić (zamenik Slobodana Jeremića), i Velimir Stanojević (zamenik Srđana Spasojevića).

Sednici nisu prisustvovali članovi Odbora: Gorica Gajević, Radmila Gerov, Rajko Stevanović, Vladimir Jovanović i Ljuban Panić (niti njihovi zamenici).

Sednici je prisustvovao narodni poslanik Radojko Obradović.

Sednici su prisustvovali iz Ministarstva finansija: Nikola Ćorsović, državni sekretar, Svetlana Stojković, Aleksandra Stojanović i Ivan Prvulović iz Sektora za budžet.

Na predlog predsednika Odbora, jednoglasno, usvojen je sledeći

**D n e v n i r e d**

1. Razmatranje Predloga zakona o budžetu Republike Srbije za 2014. godinu, razdeo 21-

Ministarstvo saobraćaja, razdeo 22 - Ministarstvo građevinarstva i urbanizma, razdeo 29 - Ministarstvo prirodnih resursa, rudarstva i prostornog planiranja, i razdeo 32 - Ministarstvo spoljne i unutrašnje trgovine i telekomunikacija, koji je podnela Vlada (broj 400-4174/13 od 1. novembra 2013. godine).

1. R a z n o.

Prva tačka dnevnog reda **– Razmatranje predloga Zakona o budžetu Republike Srbije za 2014. godinu, razdeo 21 - Ministarstvo saobraćaja, razdeo 22 - Ministarstvo građevinarstva i urbanizma, razdeo 29 - Ministarstvo prirodnih resursa, rudarstva i prostornog planiranja, i razdeo 32 - Ministarstvo spoljne i unutrašnje trgovine i telekomunikacija**

U uvodnom izlaganju Nikola Ćorsović, državni sekretar u Ministarstvu finansija istakao je da je predloženi budžet trenutno maksimum, da je za narednu godinu predviđen deficit budžeta Republike Srbije na nivou 4,6%, konsolidovani na svim nivoima vlasti 5,5%, a kada se uzmu u obzir i finansijske transakcije koje po svojoj pririodi povećavaju deficit on iznosi 7,1%, što u ovim procentima podiže javni dug. U naredne tri godine politika Ministarstva finansija je stabilizacija javnog duga, koji trenutno iznosi 64% BDP-a, a predviđeno je da se isti stabilizuje na 69% sa tendencijom pada u budućnosti. Zakon o budžetskom sistemu predviđa da se maksimalni dug pri kome se mora pribeći merama zaustavljanja iznosi 45% BDP –a, to je nivo na kome zemlje naše strukture bankrotiraju. U narednom periodu cilj je maksimalno smanjenje troškova, stabilizacija javnog duga i procenta njegovog udela u BDP-u. Predviđeni budžet, kada je reč o navedena tri ministarstva je veći nego u prethodnom periodu, jer su uzete u obzir kapitalne investicije, popisani su projekti, sagledani prioriteti i zbir investicija. Suma od devet milijardi dinara biće utrošena na već započete ali i na nove projekte.

U raspravi su učestvovali: Milovan Marković, Vučeta Tošković, Radojko Obradović, Milan Lapčević i Zoran Bojanić.

U raspravi koja je usledila, narodni poslanici su izneli svoja zapažanja i postavili sledeća pitanja predstavnicima Ministarstva: Kakvu informaciju Ministarstvo ima u vezi sa problemom urbane regeneracije Kraljeva? Ko odlučuje o prioritetu kada je reč o realizaciji projekata? Ko je određivao koliko će koja SO dobijati novca putem transfera? Šta se dešava sa koncesijom Požega - Beograd? Koliko je novca uloženo u projekat „Stepa Stepanović“ i koja je ekonomska rentabilnost istog? Zašto nisu predviđena sredstva za Direkciju za razvoj i izgradnju Kolubarskog okruga? Istovremeno je ukazano da su predložene subvencije za železnicu nedovoljne i da u budućnosti o ovome bi treblo da se detaljnije i blagovremeno raspravlja, kao i da treba uzeti u obzir komponentu socijalnih programa, koja je jako bitna na reformskom putu Železnica Srbije. Posebno je naglašeno da je dosadašnja praksa „svako ministarstvo gazda budžeta“ loša i da tu funkciju treba da vrši Vlada.

Predstavnik Ministarstva odgovorio je da ne raspolaže potpunim informacijama kada je u pitanju problem urbane regeneracije Kraljeva, ali da zna da postoji problem sa dokumentacijom. Kada je reč o prioritetu prilikom realizcije projekata odluka je vezana za konkurentnost, popisani su projekti i utvrđen je maksimalan iznos na osnovu rentabilnosti istih. Što se tiče dodele sredstava transferima vodič je Zakon o finansiranju lokalne samouprave i pređašnja iskustva, jedina razlika je u subvencijama, koje su podlegle merama štednje. Sredstva namenjena Direkciji za razvoj i izgradnju Kolubarskog okruga nisu predviđena budžetom, jer istu nadležnost ima Građevinska direkcija Srbije, pa nije potrebno praviti nepotrebne troškove dupliranjem institucija istih nadležnosti. Na preostala pitanja predstavnici Ministarstva će naknadno odgovoriti pisanim putem, a izneta zapažanja u raspravi će detaljno sagledati.

Odbor je odlučio, većinom glasova (10 za, 1 protiv), da predloži Odboru za finansije, republički budžet i kontrolu trošenja javnih sredstava da prihvati Predlog zakona obudžetu Republike Srbije za 2014. godinu, razdeo 21 - Ministarstvo saobraćaja, razdeo 22 - Ministarstvo građevinarstva i urbanizma, razdeo 29 - Ministarstvo prirodnih resursa, rudarstva i prostornog planiranja, i razdeo 32 - Ministarstvo spoljne i unutrašnje trgovine i telekomunikacija.

Za izvestioca Odbora na sednici Odbora za finansije, republički budžet i kontrolu trošenja javnih sredstava određen je Dejan Radenković, predsednik Odbora.

Druga tačka dnevnog reda **– R a z n o**

Izvestilac radne grupe za predstavke Odbora, Vladimir Marinković upoznao je Odbor sa predstavkom udruženja građana Umke u vezi sa izborom trase Beograd- Južni Jadran, varijanta desna obala reke Save, kao isplativijom i efikasnijom ukazujući na analizu Instituta za puteve Srbije.

Nakon rasprave Odbor je, većinom glasova (7 za), odlučio da o ovom važnom pitanju zatraži informaciju od Ministarstva građevinarstva i urbanizma, a zatim zakaže posebnu sednicu Odbora.

U raspravi su učestvovali: Vladimir Marinković, Zoran Bojanić, Radojko Obradović, Mujo Muković i Milan Lapčević.

Na sednici Odbora vođen je tonski zapis.

Sednica je zaključena u 13,22 časova.

SEKRETAR ODBORA PREDSEDNIK ODBORA

Biljana Ilić Dejan Radenković